
ที่  กจ.  ๖/๒๕๖๙
เรื่อง  การยกเว้นการยื่นแบบแสดงรายการข้อมูลการเสนอขายหลักทรัพย์
(ฉบับที่  ๑๑)


[bookmark: _Hlk116303278]โดยที่เป็นการสมควรแก้ไขเพิ่มเติมการยกเว้นการยื่นแบบแสดงรายการข้อมูลและร่าง
หนังสือชี้ชวน  สำหรับการเสนอขายหุ้นที่ออกใหม่โดยบริษัทในไลฟ์เอ็กซ์เช้นจ์ในวงจำกัด
อาศัยอำนาจตามความในมาตรา  ๑๔  วรรคหนึ่ง  (๑)  และมาตรา  ๖๔  วรรคหนึ่ง  (๒)  
และ  (๓)  แห่งพระราชบัญญัติหลักทรัพย์และตลาดหลักทรัพย์  พ.ศ.  ๒๕๓๕  คณะกรรมการ  ก.ล.ต.  ออกประกาศไว้  ดังต่อไปนี้
ข้อ	๑	ให้เพิ่มความต่อไปนี้เป็นบทนิยามคำว่า  “บริษัทในไลฟ์เอ็กซ์เช้นจ์”  “ผู้ลงทุนรายใหญ่พิเศษ”  และ  “ผู้ลงทุนรายใหญ่”  ระหว่างบทนิยามคำว่า  “ผู้รับช่วงซื้อหลักทรัพย์”  และคำว่า  “ที่ปรึกษาทางการเงิน”  ในข้อ  ๓  แห่งประกาศคณะกรรมการกำกับหลักทรัพย์และตลาดหลักทรัพย์  
ที่  กจ.  ๑๘/๒๕๕๑  เรื่อง  การยกเว้นการยื่นแบบแสดงรายการข้อมูลการเสนอขายหลักทรัพย์  ลงวันที่  ๑๕  ธันวาคม  พ.ศ.  ๒๕๕๑  ซึ่งแก้ไขเพิ่มเติมโดยประกาศคณะกรรมการกำกับหลักทรัพย์และ
ตลาดหลักทรัพย์  ที่  กจ.  ๒๒/๒๕๖๒  เรื่อง  การยกเว้นการยื่นแบบแสดงรายการข้อมูลการเสนอขายหลักทรัพย์  (ฉบับที่  ๗)  ลงวันที่  ๓  ตุลาคม  พ.ศ.  ๒๕๖๒  
““บริษัทในไลฟ์เอ็กซ์เช้นจ์”  หมายความว่า  บริษัทมหาชนจำกัดที่มีหุ้นเป็นหลักทรัพย์จดทะเบียนในตลาดหลักทรัพย์แห่งประเทศไทย  ซึ่งตลาดหลักทรัพย์แห่งประเทศไทยกำหนดให้มีการซื้อขายหุ้นของบริษัทในตลาดหลักทรัพย์ไลฟ์เอ็กซ์เช้นจ์
“ผู้ลงทุนรายใหญ่พิเศษ”  หมายความว่า  ผู้ลงทุนรายใหญ่พิเศษตามประกาศคณะกรรมการกำกับหลักทรัพย์และตลาดหลักทรัพย์ว่าด้วยการกำหนดบทนิยามผู้ลงทุนสถาบัน  ผู้ลงทุนรายใหญ่พิเศษ  
และผู้ลงทุนรายใหญ่
“ผู้ลงทุนรายใหญ่”  หมายความว่า  ผู้ลงทุนรายใหญ่ตามประกาศคณะกรรมการกำกับหลักทรัพย์และตลาดหลักทรัพย์ว่าด้วยการกำหนดบทนิยามผู้ลงทุนสถาบัน  ผู้ลงทุนรายใหญ่พิเศษ  และผู้ลงทุนรายใหญ่”
ข้อ	๒	ให้เพิ่มความต่อไปนี้เป็นวรรคสองของข้อ  ๙  แห่งประกาศคณะกรรมการกำกับหลักทรัพย์และตลาดหลักทรัพย์  ที่  กจ.  ๑๘/๒๕๕๑  เรื่อง  การยกเว้นการยื่นแบบแสดงรายการข้อมูลการเสนอขายหลักทรัพย์  ลงวันที่  ๑๕  ธันวาคม  พ.ศ.  ๒๕๕๑  ซึ่งแก้ไขเพิ่มเติมโดยประกาศคณะกรรมการกำกับหลักทรัพย์และตลาดหลักทรัพย์  ที่  กจ.  ๑๐/๒๕๖๕  เรื่อง  การยกเว้นการยื่น
แบบแสดงรายการข้อมูลการเสนอขายหลักทรัพย์  (ฉบับที่  ๑๐)  ลงวันที่  ๒  มิถุนายน  พ.ศ  ๒๕๖๕  
“มิให้นำความในวรรคหนึ่งมาใช้บังคับกับการเสนอขายหุ้นที่ออกใหม่ของบริษัทในไลฟ์เอ็กซ์เช้นจ์  ซึ่งจะได้รับยกเว้นการยื่นแบบแสดงรายการข้อมูลและร่างหนังสือชี้ชวนต่อสำนักงาน  เมื่อเป็นการเสนอขายหุ้นที่ออกใหม่ต่อผู้ลงทุนสถาบัน  ผู้ลงทุนรายใหญ่พิเศษ  หรือผู้ลงทุนรายใหญ่  ที่เป็นไปตามหลักเกณฑ์ที่ครบถ้วน  ดังต่อไปนี้
(๑)	เป็นการเสนอขายต่อผู้ลงทุนซึ่งมีจำนวนไม่เกิน  ๕๐  รายภายในรอบระยะเวลา  
๑๒  เดือน  
(๒)	เป็นการเสนอขายที่มีมูลค่ารวมกันทั้งสิ้นน้อยกว่า  ๑๐  ล้านบาทภายในรอบระยะเวลา  ๑๒  เดือน  ทั้งนี้  การคำนวณมูลค่ารวมของหุ้นดังกล่าว  ให้ถือเอาราคาเสนอขายหุ้นนั้นเป็นเกณฑ์”
ข้อ	๓	ประกาศนี้ให้ใช้บังคับตั้งแต่วันที่  ๑  พฤศจิกายน  พ.ศ.  ๒๕๖๙  เป็นต้นไป
ประกาศ  ณ  วันที่  ๑๒  ตุลาคม  พ.ศ.  ๒๕๖๙

